ফের নাটক দক্ষিণ কোরিয়ায়, প্রেসিডেন্ট পাকড়াও অভিযান ব্যর্থ পুলিশের

কলকাতা: ফের নাটকীয় ঘটনা দক্ষিণ কোরিয়ায় (South Korea)। দেশে আচমকা মার্শাল ল (Martial Law) জারি করেছিলেন প্রেসিডেন্ট (President) ইয়ুন সুক ইয়োল (Yoon Suk Yeol)। এরপর বিক্ষোভের জেরে নাটকীয় ঘটনায় মাত্র কয়েক ঘণ্টাতেই তা ফিরিয়ে নিতে হয়। শেষমেষে ঘটনাক্রমে সংসদে বরখাস্ত হয়েছেন তিনি। এবার তাঁকে গ্রেফতার করতে গিয়েও ফের নাটকীয় পরিস্থিতি। প্রেসিডেন্ট ইয়ুন সুক ইয়োলকে গ্রেফতার করতে গিয়ে ফিরতে হল পুলিশকে। কারণ সেনা (প্রেসিডেন্সিয়াল সিকিউরিটি সার্ভিসের অন্তর্ভুক্ত টিমে থাকা সেনা) ও প্রেসিডেন্টের নিজস্ব নিরাপত্তারক্ষীরা পুলিশকে ঢুকতে দেয়নি। মানব প্রাচীর করে আটকে দেয় পুলিশের গাড়ি। প্রায় ছয় ঘণ্টা ধরে এই টানাপোড়েন চলে। মনে করা হয়েছিল দুতরফে সংঘর্ষ বেঁধে যাতে পারে। কিন্তু, শেষমেষ তা হয়নি। সিওলের একটি আদালত প্রেসিডেন্টের বিরুদ্ধে গ্রেফতারি পরোয়ানা জারি করে। কারণ তিনি তিনবার সমন পাঠানোর পরেও তিনি আদালতে যাননি।

দক্ষিণ কোরিয়ার ইতিহাসে তিনিই প্রথম প্রেসিডেন্ট হতে পারতেন যাঁকে গ্রেফতার করা হয়েছে। প্রেসিডেন্টের পক্ষেও এদিন অনেকে তাঁর বাসভবনের সামনে হাজির হন। পোস্টার, প্ল্যাকার্ড হাতে তাঁরা জড়ো হন। শুক্রবার সকাল থেকেই মধ্য সিওলে উত্তেজনার পরিস্থিতি তৈরি হয়। ১২টির বেশি পুলিশের গাড়ি সেখানে আসে। ২০টি টিম তৈরি করা হয়েছিল প্রেসিডেন্টকে পাকড়াও করতে। কয়েকটি টিম কিছুটা ভিতরে ঢুকে পড়ে। কিন্তু, তাদের কার্যত তালাবন্ধ করে আটকে দেয় প্রেসিডেন্টের নিরাপত্তারক্ষীরা। তীব্র বাদানুবাদের পর তারা ফিরে যায়।

আরও পড়ুন: নিউ অর্ল্যান্স শহরের হামলাকারী আইসিস জঙ্গি, আততায়ী আমেরিকার প্রাক্তন সেনা

তদন্তকারী অফিসাররা জানিয়েছেন, তাঁরা পরবর্তী পদক্ষেপ কী হবে তা জানাবেন। অল্প সময়ের জন্য মার্শাল ল জারি করায় তদন্ত চলছে প্রেসিডেন্টের বিরুদ্ধে। তবে প্রেসিডেন্টের আইনজীবীরা জানিয়েছেন, তাঁরা এই গ্রেফতারি পরোয়ানার বিরুদ্ধে আইনি পদক্ষেপ করবেন।